text: Холивуд идва в София
  07 сеп 2011 | 10:33 2219
  В покрайнините на София - столицата на България, студио от епохата на комунизма върху 75 акра земя скоро ще привлече съзвездие от холивудски актьори като Силвестър Сталоун, Мики Рурк, Брус Уилис и бившия губернатор на Калифорния Арнолд Шварценегер.
  Богатите на тестостерон екшън звезди на 19 септември ще се съберат в "Ню Бояна Филм Студиос", където ще започнат снимките на втората част на "Непобедимите" - хитовият, изпълнен с емоции филм, разказващ за група наемници, чиято първа част събра 275 млн. приходи, пише "Ел Ей Таймс".
  Новият проект за над 100 млн. долара обаче е поредната високобюджетна продукция за "Ню Бояна", която се превърна в любимата дестинация на Холивуд в Източна Европа.
  Българското студио се управлява от видния филмов продуцент Ави Лърнър, славещ се с репутацията си, че цепи стотинката на две и успява да намира най-евтината работна ръка и данъчни облекчения, който придоби правата върху комплекса през 2006.
  След като засне голям брой филми в Израел, Южна Африка и Канада и построи огромен комплекс в Луизиана, Лърнър намери своя нов дом в древната страна край Черно море.
  "Това е най-евтината страна в Източна Европа за снимане на филми", заяви той в подкрепа на решението си да избере балканската държава. През последните години "Ню Имидж" "вкара" десетки милиони долари, за да обнови бившето държавно студио, построено през 1962 г.
  Въпреки, че комплексът е бил дом на над 25 филма от епохата на комунизма, след разпада на Съветския съюз съоръжението станало неизползваемо. Днес обаче студиото е работодател на над 1000 работници и има над 13 зали, както и зашеметяващи реплики на няколко манхатънски улици и древни римски градове. То дори притежава собствен колизеум.
  "Ню Имидж/Милениум" в миналото използваше "Ню Бояна" за десетки нискобюджетни филми, но отскоро там се снимат и проекти със завидно дълбоки джобове, включително "Черната Далия" и "Конан варваринът", който излезе на екран миналия месец.
  Следващият голям проект на Лърнър пък е "Херкулес", чиито снимки ще започнат в "Ню Бояна Филм Студиос" през март.
  Въпреки, че първият "Непобедимите" бе заснет предимно в Бразилия и Луизиана, снимките на втората част, които ще продължат точно 14 седмици, ще се направят в България и отчасти в Париж, Москва и Китай. Втората част от поредицата ще включва голям брой известни актьори, включително Чък Норис, Джон Траволта и Жан-Клод Ван Дам.
  Продукцията ще използва детайлните манхатънски декори на "Ню Бояна", включително тези на улиците и на входовете на метрото, за да пресъздаде съветско убежище, използвано за обучение на войници на американска земя.
  "Ню Имидж" обаче не е единствената компания, разпростираща се в Източна Европа. Базираното в Холивуд "Ралей Студиос" наскоро откри огромен комплекс в Будапеща, Унгария. Въпреки това и фактът, че България не предлага данъчни стимули, изпълнителният директор на "Ню Бояна" Дейвид Варод твърди, че снимките в балканската държава все пак излизат с 40% по-евтино от тези в останалите й източно-европейски съседи. Той също така отбеляза, че филмите в България излизат над 80% по-евтини от заснетите в САЩ проекти, завършва "Ел Ей Таймс".
  Минималната заплата в тази страна е наполовина по-малка от тези в Чехия и Унгария, наблегна още Варод. "Разликата в заплащането е основната причина. Невинаги е лесно да убедиш продуцентите да снимат в България, но в крайна сметка е много по-евтино", припомни той.
  Лърнър и Варод дори прогнозираха, че София ще стане значително по-примамлива за кинематографското изкуство, ако страната въведе данъчни стимули за филмовите студия, което се очаква да стане още следващата година.